Luister: Nuwe musiekduo sing pop-rock-liefdesliedShaun van Niekerk en André Hunter is die musiekduo Held van Harte (Foto: Verskaf) Die nuwe musiekduo Held van Harte het onlangs sy tweede enkelsnit, “Legkaart”, uitgebring en daarin sing die lede oor selfwaarde, moeilike tye en liefde. Shaun van Niekerk en André Hurter vertel dat hulle musiek saam wou maak omdat hulle ŉ musikale verbintenis het en mekaar goed in die skryfproses aanvul. Van Niekerk vertel dat hulle in 2019 saam begin werk het – Hurter het musiek gehad wat hy reeds geskryf het en Van Niekerk het lirieke en melodieë bygewerk. Uiteindelik is Held van Harte geskep met “Die lig” as eerste enkelsnit. “Legkaart” is die tweede lied wat dié twee saam uitgebring het. “‘Legkaart is ŉ liefdesliedjie, soos die meeste van ons ander liedjies. Dis opbouend en almal kan waarheid in hul eie lewe daarin vind,” vertel Hurter. Held van Harte “Dit is ŉ metafoor vir ŉ meisie wat ŉ bitter moeilike lewe gehad het. Sy maak nie sin uit al die slegte goed waardeur sy moes gaan nie en sien nie haar eie waarde raak nie. Ons vergelyk dít met ŉ legkaart, wat nie sin maak wanneer jy die stukkies deurmekaar sien nie, maar wanneer die legkaart klaar gebou is, sien jy ŉ mooi prent.” Van Niekerk sê Held van Harte se musiekgenre is pop-rock. Hy self hou van rock, en Hurter maak seker dat die liedjies steeds kommersieel genoeg is vir die radio. Held van Harte is reeds aan die werk aan ŉ musiekvideo vir ŉ derde vrystelling genaamd “Aksie”. Van Niekerk sê hulle het reeds sewe liedjies gereed vir hul eerste album en hulle hoop dié album sal voor die einde van die jaar beskikbaar wees. Volg Held van Harte hier op Facebook en Instagram. “Legkaart” kan hier afgelaai word.